บลจ.ไทยพาณิชย์ ฟุ้งกองทริกเกอร์หุ้นไทยสร้างผลตอบแทนได้ตามเป้าหมายแรก 5%
บลจ.ไทยพาณิชย์ ฟุ้งกองทริกเกอร์หุ้นไทย สามารถสร้างผลตอบแทนได้ตามเป้าหมายแรก 5% เข้าเงื่อนไขการรับซื้อคืนหน่วยลงทุนอัตโนมัติครั้งแรกมีมูลค่าหน่วยลงทุนมากกว่า 10.50 บาทต่อหน่วย
24 มิ.ย. 2559

นายสมิทธ์ พนมยงค์ ประธานเจ้าหน้าที่บริหาร บริษัทหลักทรัพย์จัดการกองทุนไทยพาณิชย์ หรือ บลจ.ไทยพาณิชย์ เปิดเผยว่า บริษัทประสบผลสำเร็จในการบริหารจัดการกองทริกเกอร์ฟันด์ที่ลงทุนในตลาดหุ้นไทย ได้แก่ กองทุนเปิดไทยพาณิชย์ สมาร์ท เทรด 555 ฟันด์ เอ (SCBST555A) หลังจากได้มีการเสนอขายไปเมื่อวันที่ 16-23 กุมภาพันธ์ 2559
โดยสามารถสร้างผลตอบแทนได้ตามเป้าหมายแรก 5% เนื่องจากกองทุนดังกล่าวเข้าเงื่อนไขการรับซื้อคืนหน่วยลงทุนอัตโนมัติครั้งแรก ณ วันที่ 20 มิถุนายน 2559 มีมูลค่าหน่วยลงทุนมากกว่า 10.50 บาทต่อหน่วย โดยผู้ลงทุนจะได้รับชำระเงินค่าขายคืนที่ 10.5152 บาทต่อหน่วย ในวันที่ 27 มิถุนายน 2559 นี้
“บลจ.ไทยพาณิชย์ ใช้กลยุทธ์เน้นการลงทุน Stock Selection คือการคัดเลือกหุ้นรายตัวเป็นหลัก ที่สร้างผลตอบแทนจากความสามารถในการเลือกหุ้นที่เอาชนะตลาดได้ในภาวะที่ตลาดผันผวน ซึ่งผลสำเร็จดังกล่าวสะท้อนถึงความแม่นยำและความเชี่ยวชาญในการคัดเลือกหุ้นและการบริหารกองทุนได้เป็นอย่างดี”นายสมิทธ์ กล่าว
โดยกองทุนเปิดไทยพาณิชย์ สมาร์ท เทรด 555 ฟันด์ เอ เป็นกองทุนที่จะเน้นสร้างผลตอบแทนการลงทุนที่ไม่ขึ้นกับทิศทางตลาดจากการใช้ความสามารถในการคัดเลือกหุ้นและการใช้เครื่องมือบริหารความเสี่ยงเพื่อสร้างผลตอบแทนกองทุนร่วมกัน
ทั้งนี้ กองทุนดังกล่าวมีเป้าหมายปิดกองทุนเมื่อมีการทริกเกอร์ครั้งที่ 2 กรณีหากมูลค่าหน่วยลงทุนมากกว่าหรือเท่ากับ 11.3626 บาทต่อหน่วย เป็นเวลา 3 วันทำการติดต่อกัน และสามารถรับซื้อคืนอัตโนมัติได้ไม่ต่ำกว่า 11.1486 บาทต่อหน่วย